വീട്ടുമുറ്റത്ത് നിര്ത്തിയിട്ട സ്കൂട്ടറുകള് മോഷണം പോയി ഒന്ന് പാതിവഴിയില് ഉപേക്ഷിച്ച നിലയില് വെള്ളിമാടുകുന്ന്: ചെലവൂരില് വീട്ടുമുറ്റത്ത് നിര്ത്തിയിട്ടിരുന്ന രണ്ട് സ്കൂട്ടറുകള് മോഷണംപോയി. ചെലവൂര് ചൂലങ്ങല് നിസാമുദ്ദീന്റെയും എഴുന്നമണ്ണില് അജയിന്റെയും സ്കൂട്ടറുകളാണ് കഴിഞ്ഞ ദിവസം രാത്രി മോഷണം പോയത്. അജയിന്റെ ടി.വി.എസ് സ്കൂട്ടര് വീട്ടില്നിന്ന് ഒരു കിലോമീറ്റര് അകലെ ഊടുവഴിയില് ഉപേക്ഷിച്ച നിലയില് കണ്ടെത്തി. സ്കൂട്ടറിന്റെ കണ്ണാടി അഴിച്ചുമാറ്റിയിട്ടുണ്ട്. ലൈറ്റും ഹാന്ഡ്ലോക്കും പൊട്ടിച്ചിട്ടുണ്ട്. പെട്രോള് തീര്ന്നതിനാലാണ് വാഹനം ഉപേക്ഷിച്ചതെന്നാണ് കരുതുന്നത്. നിസാമുദ്ദീന്റെ ആക്സസ് സ്കൂട്ടറാണ് കളവ് പോയത്. പുലര്ച്ച മൂന്നു മണിക്ക് മൂന്നുപേര് ചേര്ന്ന് സ്കൂട്ടര് തള്ളിക്കൊണ്ടുപോകുന്നതിന്റെ അവ്യക്തമായ ചിത്രം തൊട്ടടുത്ത സി.സി ടി.വി കാമറയില് പതിഞ്ഞിട്ടുണ്ട്. ചേവായൂര് പൊലീസ് കേസെടുത്തു.